দিন-দুপুরে থরথর করে কাঁপল মাটি! ভূমিকম্পের আতঙ্কে হুলুস্থুল কাণ্ড

ওয়েব ডেস্ক: দিন দুপুরে আচমকা কেঁপে উঠল মাটি। অনুভূত হলে ভূমিকম্প (Earthquake)। এর জেরে ব্যাপক আতঙ্ক ছড়িয়ে পড়ল মধ্যপ্রদেশের (Madhya Pradesh) সিংরৌলিতে (Singruali Earthquake)। জানা গিয়েছে, বৃহস্পতিবার দুপুরে ভূমিকম্পের ঝাঁকুনিতে কেঁপে ওঠে এলাকা। জাতীয় ভূকম্পন বিজ্ঞান কেন্দ্রের তথ্য অনুযায়ী, রিখটার স্কেলে (Richter Scale) এদিনের ভূমিকম্পের মাত্রা ৩.৫ ছিল। এছাড়াও ভূকম্পনের কেন্দ্র ছিল ভূপৃষ্ঠ থেকে ১০ কিলোমিটার গভীরে।

জানা গিয়েছে, এদিন দুপুর ৩টা নাগাদ আচমকা সিংরৌলি এবং আশপাশের জেলাগুলিতে মৃদু ভূমিকম্প অনুভূত হয়। কম্পন টের পেয়ে আতঙ্কিত মানুষজন বাড়িঘর ছেড়ে নিরাপদ জায়গায় ছুটতে শুরু করেন। তবে জেলা প্রশাসনের পক্ষ থেকে জানানো হয়েছে যে, এই ভূকম্পনের ঘটনায় এখনও পর্যন্ত কোনও ধরনের প্রাণহানি বা ক্ষয়ক্ষতির খবর পাওয়া যায়নি।

আরও পড়ুন: তাপপ্রবাহ, রাজ্যগুলিকে সতর্ক করল কেন্দ্রীয় সরকার

যদিও এই প্রথম নয়, এর আগে চলতি বছরের জানুয়ারি মাসেও সিংরৌলিতে ভূমিকম্প অনুভূত হয়েছিল। কিন্তু বারবার কেন কেঁপে উঠছে পায়ের নিচের মাটি? আসলে মধ্যপ্রদেশের সিংরৌলি এলাকা কয়লা খনির জন্য পরিচিত। এখানে নিয়মিত খননকার্য চলে। তাই প্রায় প্রতিদিনই সেখানে হালকা একটা কম্পন অনুভূত হয়। কিন্তু এবার সেরকম কিছু ছিল না বলে দাবি করছেন স্থানীয়রা।

বিশেষজ্ঞদের মতে, রিখটার স্কেলে ৩ থেকে ৭ মাত্রার ভূমিকম্পকে সাধারণত হালকা বলা হয় এবং এতে বড় ধরনের ক্ষতির আশঙ্কা থাকে না। কিন্তু তা সত্ত্বেও পায়ের তলার মাটি কেঁপে উঠলে সীমাহীন আতঙ্ক ছড়িয়ে পড়ে। এক্ষেত্রেও তেমনটাই ঘটেছে।